CELEX: 32018D1904
Language: hu
Date: 2018-12-04 00:00:00
Title: A Tanács (EU) 2018/1904 végrehajtási határozata (2018. december 4.) Hollandiának a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés bevezetésére való felhatalmazásáról

6.12.2018   
               
               
                  HU
               
               
                  Az Európai Unió Hivatalos Lapja
               
               
                  L 310/25
               
            
         A TANÁCS (EU) 2018/1904 VÉGREHAJTÁSI HATÁROZATA
         (2018. december 4.)
         Hollandiának a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés bevezetésére való felhatalmazásáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre,
         tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre (1) és különösen annak 395. cikke (1) bekezdésére,
         tekintettel az Európai Bizottság javaslatára,
         mivel:
         
                     (1)
                  
                  
                     A 2006/112/EK irányelv 285. cikke első bekezdésének értelmében azok a tagállamok, amelyek nem éltek a 67/228/EGK tanácsi irányelv (2) 14. cikkében megállapított lehetőséggel, adómentességet adhatnak azoknak az adóalanyoknak, amelyek éves árbevétele legfeljebb 5 000 EUR, illetve ennek az összegnek nemzeti valutában kifejezett ellenértéke.
                  
               
                     (2)
                  
                  
                     A Bizottságnál 2018. július 19-én iktatott levelében Hollandia felhatalmazást kért a 2006/112/EK irányelv 285. cikkétől eltérő különös intézkedés bevezetésére annak érdekében, hogy 25 000 EUR mentességi értékhatárt alkalmazhasson. Ezen különös intézkedés révén azok az adóalanyok, amelyek éves árbevétele legfeljebb 25 000 EUR, mentesülnének a 2006/112/EK irányelv XI. címének 2–6. fejezetében említett héakötelezettségek egy része vagy összessége alól.
                  
               
                     (3)
                  
                  
                     A kisvállalkozásokra vonatkozó különös szabályozáshoz kapcsolódó, a 2006/112/EK irányelv 281–294. cikkében foglalt magasabb értékhatár egyszerűsítési intézkedés, mivel jelentősen csökkentheti a kisvállalkozások héakötelezettségeit. Ez a különös szabályozás az adóalanyok által választható lehetőség.
                  
               
                     (4)
                  
                  
                     A 2006/112/EK irányelv 395. cikke (2) bekezdése második albekezdésével összhangban a Bizottság 2018. augusztus 9-én kelt leveleiben továbbította Hollandia kérelemét a többi tagállamnak, kivéve Spanyolországot és Ciprust, amelyeknek a kérelmet 2018. augusztus 10-én kelt levelében továbbította. A Bizottság 2018. augusztus 13-án kelt levelében értesítette Hollandiát arról, hogy a kérelem elbírálásához szükséges minden információ a rendelkezésére áll.
                  
               
                     (5)
                  
                  
                     A kérelmezett eltérés összhangban áll a „Gondolkozz előbb kicsiben!” Európai kisvállalkozói intézkedéscsomag: „Small Business Act” című, a Bizottság által a Tanácsnak, az Európai Parlamentnek, az Európai Gazdasági és Szociális Bizottságnak és a Régiók Bizottságának címzett, 2008. június 25-i közlemény szakpolitikai célkitűzéseivel.
                  
               
                     (6)
                  
                  
                     Mivel Hollandia várakozásai szerint a megnövelt értékhatár következtében csökkenni fognak a kisvállalkozások héakötelezettségei és ezáltal az adminisztratív terheik és a megfeleléssel összefüggő költségeik is, Hollandiát fel kell hatalmazni a különös intézkedés meghatározott ideig, 2022. december 31-ig történő alkalmazására. A kisvállalkozásokra vonatkozó különös szabályozás opcionális, így az adóalanyok továbbra is dönthetnek az általános héaszabályozás választása mellett.
                  
               
                     (7)
                  
                  
                     Mivel jelenleg zajlik a 2006/112/EK irányelv a kisvállalkozásokra vonatkozó különös szabályozást előíró 281–294. cikkének felülvizsgálata, lehetséges, hogy elfogadásra kerül majd egy, az említett cikkeket módosító irányelv, amely az eltérés időbeli hatályának 2022. december 31-i lejárta előtti dátumot ír majd elő, amelytől kezdve a tagállamoknak nemzeti rendelkezéseket kell alkalmazniuk. Ebben az esetben ez a határozat a továbbiakban nem alkalmazandó.
                  
               
                     (8)
                  
                  
                     A Hollandia által szolgáltatott információk alapján a megnövelt értékhatár a végső fogyasztói szinten beszedett hollandiai adóbevétel teljes összegét csak elhanyagolható mértékben fogja befolyásolni.
                  
               
                     (9)
                  
                  
                     Az eltérés nem érinti az Unió héából származó saját forrásait, mivel Hollandiának az 1553/89/EGK, Euratom tanácsi rendelet (3) 6. cikkével összhangban kompenzációs számítást kell végeznie,
                  
               ELFOGADTA EZT A HATÁROZATOT:
         
            1. cikk
            A 2006/112/EK irányelv 285. cikkétől eltérve, Hollandia felhatalmazást kap arra, hogy mentesítse a héa alól a legfeljebb 25 000 EUR éves árbevétellel rendelkező adóalanyokat.
         
         
            2. cikk
            Ezt a határozatot 2020. január 1-jétől kell alkalmazni, az alábbiak közül a korábbi időpontig:
            
                        a)
                     
                     
                        2022. december 31;
                     
                  
                        b)
                     
                     
                        az az időpont, amelytől kezdve a tagállamoknak a 2006/112/EK irányelvnek a kisvállalkozásokra vonatkozó különös szabályozást előíró 281–294. cikkét módosító irányelv elfogadása esetén elfogadandó bármely nemzeti rendelkezést kell alkalmazniuk.
                     
                  
         
            3. cikk
            Ez a határozat a róla szóló értesítés napján lép hatályba.
         
         
            4. cikk
            Ennek a határozatnak a címzettje a Holland Királyság.
         
         
            Kelt Brüsszelben, 2018. december 4-én.
            
               
                  a Tanács részéről
               
               
                  az elnök
               
               H. LÖGER
            
         
         
            (1)  HL L 347., 2006.12.11., 1. o.
         
         
            (2)  A Tanács 67/228/EGK második irányelve (1967. április 11.) a tagállamok forgalmi adóra vonatkozó jogszabályainak összehangolásáról – a közös hozzáadottértékadó-rendszer struktúrájáról és alkalmazási módjáról (HL 71., 1967.4.14., 1303/67. o.)
         
            (3)  A Tanács 1553/89/EGK, Euratom rendelete (1989. május 29.) a hozzáadottérték-adóból származó saját források beszedésének végleges egységes rendszeréről (HL L 155., 1989.6.7., 9. o.).